

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.8** |  2024. gada 30. maijā |

 **34.**

**Par Ogres novada pašvaldības iekšējo noteikumu Nr.48/2024 “Ogres novada pašvaldības pedagoģiski medicīniskās komisijas nolikums” izdošanu**

Ogres novada pašvaldības (turpmāk – Pašvaldība) dome 2022. gada 27. janvārī pieņēma iekšējos noteikumus Nr. 8/2022 “Ogres novada pašvaldības pedagoģiski medicīniskās komisijas nolikums” (protokols Nr. 2, 38) (turpmāk – Noteikumi).

Noteikumi izdoti saskaņā ar likuma “Par pašvaldībām” 41. panta pirmās daļas 2. punktu.

Saskaņā ar Pašvaldību likuma pārejas noteikumu 6. punktu dome izvērtē uz likuma "Par pašvaldībām" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma "Par pašvaldībām" normu pamata izdotie saistošie noteikumi, ciktāl tie nav pretrunā ar šo likumu.

Minētais attiecināms arī uz iekšējiem noteikumiem, proti, ja spēku zaudē likums vai Ministru kabineta noteikumi vai to norma, uz kuras pamata ir izdoti iekšējie noteikumi, tad spēku zaudē arī šie iekšējie noteikumi vai to daļa (ja to izdošanai ir vairāki tiesiskie pamati).

Pašvaldību likuma 10. panta pirmās daļas 21. apakšpunkts noteic, ka Dome ir tiesīga izlemt ikvienu pašvaldības kompetences jautājumu. Un viena no domes kompetencēm ir pieņemt lēmumus citos ārējos normatīvajos aktos paredzētajos gadījumos.

 Pašvaldību likuma 50. panta pirmā daļa, noteic, ka dome un pašvaldības administrācija iekšējos normatīvos aktus izdod likumā noteiktajā kārtībā.

 Izglītības likums 17. panta trešās daļas 19. punkts nosaka, ka viena no pašvaldības kompetencēm izglītībā ir nodrošina pašvaldības pedagoģiski medicīniskās komisijas darbību un pieejamību bērniem ar speciālām vajadzībām.

 Vispārējās izglītības likuma 54. panta pirmā daļa nosaka, ka pašvaldību pedagoģiski medicīniskās komisijas izveido pašvaldības.

 2022. gada 11. martā Pašvaldības dome pieņēma lēmumu (protokols Nr. 5, 6) par Ogres novada pašvaldības pedagoģiski medicīniskās komisijas izveidi, kura saskaņā ar Ministru kabineta noteikumos noteiktajiem kritērijiem un saņemtajiem speciālistu atzinumiem izvērtē Ogres novada administratīvajā teritorijā dzīvojošo izglītojamo veselības stāvokli, spējas un attīstības līmeni un sniedz atzinumu par izglītojamajam atbilstošāko izglītības programmu un tās apguves veidu.

 Ministra kabineta 2012. gada 16. oktobra noteikumi Nr. 709. “Noteikumi par pedagoģiski medicīniskajām komisijām” noteic valsts un pašvaldību pedagoģiski medicīniskās komisijas kompetenci, profesionālās prasības komisijas locekļiem, kritērijus, pēc kuriem komisijas sniedz atzinumus par izglītojamam ar speciālajām vajadzībām atbilstošāko izglītības programmu. 2023. gada 6. jūnijā veikti grozījumi iepriekš minētajos noteikumos, kas paplašina pašvaldības pedagoģiski medicīnisko komisiju pienākumus, tajā skaitā pašvaldību komisiju kompetencē ir sniegt atzinumu par atbilstošāko pirmsskolas izglītības programmu vai speciālo pirmsskolas izglītības programmu, speciālās pamatizglītības programmu izglītojamiem ar garīgās attīstības traucējumiem, mācīšanās traucējumiem, valodas traucējumiem vai garīgās veselības traucējumiem no 1. līdz 6. klasei, ar smagiem garīgās attīstības vai vairākiem smagiem attīstības traucējumiem no 1. līdz 9. klasei, vienlaikus noteikumi paredz pārejas periodu atzinumu izsniegšanai līdz 2024. gada 1. septembrim.

Saskaņā ar Ogres novada pašvaldības 2021. gada 1. jūlija saistošo noteikumu Nr. 12/2021 “Ogres novada pašvaldības nolikums” 9. punktu, komisijas darbību reglamentē domes apstiprināts nolikums.

Lai noteiktu Ogres novada pašvaldības pedagoģiski medicīniskās komisijas kompetenci, sastāvu un darba organizācijas kārtību, nepieciešams izdot Ogres novada pašvaldības pedagoģiski medicīniskās komisijas nolikumu.

Pamatojoties uz iepriekš minēto un saskaņā ar Valsts pārvaldes iekārtas likuma 72. panta pirmās daļas 2. punktu un Pašvaldību likuma 50. panta pirmo daļu,

**balsojot: ar 22 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. Izdot Ogres novada pašvaldības iekšējos noteikumus Nr.48/2024 “Ogres novada pašvaldības pedagoģiski medicīniskās komisijas nolikums” (pielikumā uz 8 lapām).
2. Kontroli par lēmuma izpildi uzdot Ogres novada pašvaldības izpilddirektoram.

 (Sēdes vadītāja,

domes priekšsēdētāja E. Helmaņa paraksts)